মানুষই গলাটিপে এসব নিরীহ নদীগুলোকে শ্বাসরুদ্ধ করে মেরে ফেলছে। মানুষ নিজেদের প্রয়োজন কানায় কানায় মেটাতে যেয়ে বা মেটাবার জন্য বা কখনো কখনো প্রয়োজনের অতিরিক্ত চাহিদা মেটাবার জন্য অতিমাত্রায় শোষণ আহরণ করতে যেয়ে নদীগুলোর অবস্থা সাংঘাতিকভাবে খারাপ হচ্ছে। মানুষের আবাসভূমি করার জন্য, দোকানপাট করার জন্য, গুদামঘর করার জন্য, নদীর ভেতর প্রতিনিয়ত জায়গা দখল করে ভরাট করছে। স্থাপনা নির্মাণ করছে আবার চারিদিকে বাঁধ দিয়ে আবাদি জমিতে পরিণত করে ফসল আবাদ করছে। অথচ নদীর পাড় থেকে ১৫০ ফুট দূরত্বের ভেতরে কোনো স্থাপনা নির্মাণ করা যাবে না মর্মে হাইকোর্টের রুল থাকলেও কেউ তা মানছে না। তোয়াক্কা করছে না। অন্য দিকে ঢাকা, চট্টগ্রাম, নারায়ণগঞ্জ ও খুলনা শহরসহ অন্যান্য শহরের কাছাকাছি নদীগুলোকে ভরাট করছে নানা রকম ময়লা আবর্জনায়। সদরঘাট এলাকায় বুড়িগঙ্গার তলা প্রায় ৩ মিটার পুরু হয়ে প্লাস্টিক, ধাতব মেটাল, কাচ, বিল্ডিংয়ের ভাঙা অংশে ভরাট হয়ে আছে। বিআইডব্লিউটি-এর হিসাব মতে শিল্প বর্জ্য, পলিথিন ও মানববর্জ্য জমা হয়ে বুড়িগঙ্গার তলদেশে ১০ থেকে ১২ ফুট স্তর পড়েছে। পলিথিন প্লাস্টিকসহ এসব আবর্জনার স্তূপ পাথরের মত শক্ত হয়ে গেছে যা এ দেশের কোনো মেশিনে ভেঙে উত্তোলন সম্ভব নয়। তা ছাড়া উজানের বৃষ্টি বা বন্যার পানিতে প্রতি বছর ১৪০০ মিলিয়ন টন পলি আসে। পলির একাংশ প্লাবন ভূমির ওপর পড়ে অন্য অংশটি সমুদ্রে চলে যায়। কিন্তু উজানে মানুষ কর্তৃক পানি সরিয়ে নেয়ায় বর্ষা শেষে হঠাৎ নদীর পানি কমে স্রোত হারিয়ে ফেলে। ফলে পলি সমুদ্রে যেতে না পেরেও নদী ভরাট হয়ে যাচ্ছে। ভারত থেকে বাংলাদেশে আসা ৫৫টি নদীর মধ্যে ৫৪টি নদীতে ভারত বাঁধ দিয়ে নদীভরাটকে ত্বরানি¦ত করেছে। তিস্তা, মহানন্দা, ধরলা, দুধকুমার, গোমতি ইত্যাদি নদীতেও বাঁধ দেয়া হয়েছে। ফারাক্কা বাঁধের কথা তো তোমরা অনেকেই শুনেছে। এ বাঁধটি বাংলাদেশের পদ্মা নদী ও এর শাখা নদী যেমন কুমার, মাথাভাঙ্গা, ইছামতি, ভৈরব, গড়াই, আড়িয়াল খাঁ ও প্রশাখা নদী কপোতাঙ্গ, পশুর, মধুমতি ইত্যাদি নদীগুলোকে বলা যায় মেরেই ফেলেছে।